Kegyelem nektek és békesség Istentől, a mi Atyánktól és az Úr Jézus Krisztustól!

Mt 5, 43-48  
*Hallottátok, hogy megmondatott: „Szeresd felebarátodat, és gyűlöld ellenségedet.” Én pedig azt mondom nektek: Szeressétek ellenségeiteket, és imádkozzatok azokért, akik üldöznek titeket, hogy így mennyei Atyátoknak fiai legyetek, mert ő felhozza napját gonoszokra és jókra, és esőt ad igazaknak és hamisaknak. Mert ha azokat szeretitek, akik titeket szeretnek, mi a jutalmatok? Nem ugyanezt teszik-e a vámszedők is? És ha csak testvéreiteket köszöntitek, mennyivel tesztek többet másoknál? Nem ugyanezt teszik a pogányok is? Ti azért legyetek tökéletesek, miként a ti mennyei Atyátok tökéletes.*

Szeretet által élő Gyülekezet!

Hallottátok? – Lehetne ez egy érdekfeszítő hír bevezetése, vagy ismételgetve egy feltüzelő beszéd kezdete is. És valóban nem is ártana, ha komolyan ilyen érzések kerítenének hatalmába bennünket minden egyes alkalommal, mikor az Isten igéje megszólal közöttünk. Jó lenne, ha nem csak felállnánk a padokból, egyfajta tiszteletadásként, majd kényelmesen visszahuppannánk a helyünkre, hanem valóban átvennénk minden alkalommal az Ige élő lendületét és bennünk is beindulna, felpörögne valami, mint az autóban a motor indításkor. Jó lenne!  
Ez a felütés azonban megszólalhat úgy is, mint a visszaigazolás várása, hogy egyáltalán jelen vagyunk-e még, figyel-e még valaki, vagy csak megy az automatikus vallásgyakorlás - hiszen megy az akár hit nélkül is -, azaz az adó sugároz, kapcsolatot keres, de vevő híján csak láthatatlan hullámként rezeg az éterben. ?Mi figyelünk még úgy igazán teljes nyitottsággal, finomra hangolt antennákkal, a felénk szóló üzenetre? Vagy csak a megszokott válaszainkat, imákat, hitvallást szajkózzuk, mint a visszhang? Talán mindenkinek ismerős a templomi anekdota a papról, aki a vacakoló mikrofonnal babrált, majd bosszankodva megjegyezte: *Valami baj van a mikrofonnal.*, mire a gyülekezet már folytatta is a liturgiában következő szakasszal: *És a te lelkeddel.* Bár bizonyára rendkívül kínos volt az eset, de legalább talán kicsit önkritikára indította az ott lévőket, hogy talán más féle figyelem, más féle jelenlét lenne szükséges…  
„Hallottátok” – kezdi mai alapigénkben Jézus és bár ez itt nem kérdésként hangzik el, mégis ilyen téren is önvizsgálatra indít. Azt a kérdést legalábbis mindenképpen felveti az ige, hogy mit is hallunk meg, illetve ki Jézus szavaiból. Valóban figyelek az Isten szavára és hagyom, vágyom, hogy a szívemre helyezze azt? Vagy beérem foszlányokkal, esetleg azt állítva, hogy a sorok között olvasok, és inkább csak belemagyarázom, amit én hallani akarok? Jézus itt azt állítja, hogy mi is hallottuk, azaz tudjuk és valljuk, hogy: *„Szeresd felebarátodat, és gyűlöld ellenségedet.”*.  
De igaz ez? Sokszor körbe nézve úgy tűnik, hogy nem, még ezt se hallottuk, illetve gyakoroljuk igazán egészében. Mintha a kényelmes keresztény szendergésünkből csak a mondat második felére kaptuk volna fel a fejünket és még ennek az ószövetséghez kötődő mondatnak az első fele is homályba veszne.   
Mert igen az a része könnyedén és remekül megy, hogy „gyűlöljük ellenségeinket”. Mennyivel könnyebb is így élni, vagy legalább is megokolni így a tetteinket: bosszúállóan, haragtartóan, más bűneit kidoboltatva és boszorkányüldözést szervezve a nem szimpatikus emberekkel szemben. Mindig is könnyebb volt beállni a csúfolódók táborába, mint kiállni az igazság és a szeretet mellett. És, hogy igazán könnyű legyen így élnünk, még az se okoz gondot, hogy Istent is lerángassuk a gyűlölködők közé. Gondoljunk csak az Isten nevében elkövetett sok szeretetetlen tettre, vagy kimondott szavakra. De mi, emberek, tényleg gyűlölködőnek, kegyetlennek, vagy pusztító akaratúnak ismertük meg Istent? Ha pedig nem, akkor miért adsz a szájába olyan szavakat, vagy a kezébe olyan tetteket, amik arról szólnak, hogy Ő ártana neked, vagy bárkinek? Csak azért, mert neked könnyebb úgy elviselned a fájdalmad, a nyomorúságod, ha az Úrra háríthatod a felelősséget? Nagy buzgóság van bennünk, hogy mindent Isten csapásának, vagy büntetésének lássunk, de hol van ilyenkor a történetből az ember, hol van a te felelősséged? A mulasztásaink, a játszmázásaink, a szeretetlenségünk? Ha addig feszítjük a húrt, amíg az végül elszakad, akkor ne mondjuk utána, hogy Isten szakította el!  
És valóban, az Úr nem kiált fel ilyenkor hangosan, hogy: *„Hé, nekem ezekhez az eseményekhez semmi közöm, ezt a bajt te okoztad magadnak, vagy épp ti okoztátok egymásnak, ne fogjátok Rám!”* – nem ilyet tényleg nem tesz, de ez nem azt jelenti, hogy elismeri, hogy igazad van, hogy Őt hibáztatod.   
De térjünk csak vissza a mondat első feléhez és kérdezzük meg magunktól, hogy ha már ilyen könnyedén betartjuk, hogy „gyűlöld ellenségedet”, akkor ugyanígy betartjuk az első felét is, hogy „Szeresd felebarátodat”? Hát rezeg a léc! Azt hiszem nem kérdés, hogy melyikben van nagyobb gyakorlatunk!   
Gondoljunk csak a saját településünkre és kérdezzük meg magunktól: *Szeretem, tisztelem, segítem én az itt, közvetlen mellettem élő embertársaimat?*!  
Ilyenkor sokszor persze jön magunkban a felsorolás, hogy bizonygassuk, hogy mi igen. Tegnap, meg a múlt héten, meg a hónapban már többször is segítettem önzetlenül. És nem tűnik fel, hogy ezzel nem azt mondjuk el, hogy milyen sokszor igen, hanem éppen azt, hogy a mindighez képest, hogy az igazi szeretethez képest – amire elhívásunk van -, valójában milyen kevésszer tettük meg.   
Ha most fejben elkezdtünk listázni és szép sorban a mérleg két oldalára helyezni a gyűlölködéseinket és az odaadó tetteinket, hogy bizonyítsuk magunknak, hogy nem is vagyunk mi olyan önzőek, önteltek és hűtlenek az Isten igéjéhez, hogy bizonyítsuk, hogy a lelkész már megint sarkítva túloz csak, akkor sajnos az a rossz hírem van, hogy Jézus nem áll meg ennél az ószövetségi gondolatnál - úgyhogy gyűrhetjük is össze a listákat. Krisztus ugyanis azt mondja: „*Én pedig azt mondom nektek: Szeressétek ellenségeiteket, és imádkozzatok azokért, akik üldöznek titeket”*.  
Úgy tűnik, hogy hiába védenénk itt a magunk igazát, Jézus szerint a megtért, keresztény életben, a Hozzá hű hitben, semmi keresnivalója sincs egy kis gyűlöletnek se, még a nyíltan rosszakaróinkkal szemben se. Még csak rejtetten se.  
Ezek szerint nem fér bele a bosszú, a harag, a nemzedékeken át ápolgatott és érlelgetett ellenségeskedés? Ha Krisztusnak adod át az életed, ha valóban az Úr kegyelmes szeretetében akarsz élni, ha komolyan veszed, hogy „bocsásd meg vétkeinket, miképpen mi is megbocsátunk az ellenünk vétkezőknek”, akkor bizony egyáltalán nem fér bele! Ha Istenhez tartozol, akkor a szeretetnek van helye az életedben, mert Krisztus által erre kaptál elhívást.  
Sokszor merül fel a kérdés: mit kellene tenni, hogy növekedjen a világban a keresztények száma, hogy mit kellene tenni, hogy itt a településünkön is egyre többen megtérjenek? Nos, pont ennyit, mint amit mai alapigénkben olvasunk. Mert rendezhetünk mi megyei, vagy országos missziót; hívogathatunk interneten, telefonon, házalva, vagy akár hangosbemondóval is mindenkit; tervezhetünk bármilyen attrakciót és építhetünk bármilyen csodaszép épületet, ha ezektől várjuk a lelki épülést, az ébredő hitet, a megtéréshullámot, azaz, ha ezekre helyezzük a hangsúlyt, akkor el vagyunk tévedve. Megtérés kell és a Krisztussal tökéletes szeretetre törekvő, vágyakozó élet!   
Az, hogy arról legyünk híresek, hogy nálunk, itt közöttünk – első lépésként, csak a gyülekezetben is elegendő – az Isten igéje életeket formált át és a szeretet uralkodik, az ajtónk pedig nyitva áll és őszinte örömmel várunk bárkit és mindenkit. Nem szabályokkal, külsőségekkel, meg egyéb emberi elvárásokkal fogadni azt, aki „véletlenül betéved” az ajtón, hanem az Úr általunk is megtapasztalt szeretetével.  
Nem épp bonyolult ez a tanítás. Mi mégis inkább elfogadunk csillogó gyülekezeti munkaprogramot, végeláthatatlan fejlesztési terveket, 3-5-10 éves víziókat a megújulásunkra és a misszióra. Egyszerű lenne pedig a recept az „itt és most”-ban, de mi mégis félünk ebbe belevágni. Mert valahogy az egyszerű, alázatos, ügyeskedés és körmönfontság nélküli szeretettel élni bizony elég rémísztő az ember számára. Bolondságnak tűnik, amit itt a világban nem engedhetsz meg magadnak. Válaszolj, csak Isten előtt: Te vágysz ennyire kiszolgáltatott szeretettel élni a hétköznapokban, minden napodon – nem csak úgy hébe-hóba? Igazad van, ha azt mondod, hogy ugyan, ki akarna?   
Krisztus akart érted ilyen kiszolgáltatott lenni, Ő lemondott érted az alattomos emberi játszmákról, sőt áldásra és imára emelte a kezét minden ellenségért, minden Hozzá hűtlenért, érted is a kereszten. Nem azért, mert neki könnyű volt, vagy ne lett volna választása! Hanem azért, mert ismerte az Atya szeretetét. A mi mennyei Atyánk kegyelmes akaratát. A tökéletes, a célba érő, azaz az örök élet felé vivő akaratot. Ő tudta, hogy mit szán Isten az övéinek, hogy mit jelent a szeretet tanítása. Mi pedig Krisztus megváltása és az értünk munkálkodó kegyelem kapcsán szintén észre vehetjük, hogy mit szeretne látni a mi mennyei Atyánk, amikor ránk tekint. Nem csak néha napján, hanem az életünk minden pillanatában, a hitünk minden szegmensében.  
Úgyhogy ismét itt a kérdés: te hallottad, te érted, hogy mit szeretne látni benned, áltlad?   
Igen, van olyan apa, aki meg akarja tanítani az életben maradáshoz szükséges tudásra a gyermekét: *„Fiam, az élet kegyetlen, az életnek farkastörvényei vannak.*

*Ne legyél vesztes!”* És sok apa büszke is a gyermekére, ha erősnek és hatalommal bírónak láthatja.

Isten is apaként néz ránk, de egészen mást vár gyermekeitől. Ő azt szeretné, ha a gondolataink, a vonásaink Őhozzá lennének hasonlók. Saját képére teremtett, hát miért nem akarsz hasonlítani Rá?   
Jézus a Hegyi beszéddel sutba dobja a világ

gondolkodásmódját. Sőt azt mondja: Tényleg csak ennyire lennétek képesek? Csak annak köszönni, aki neked köszön, csak annak adni, aki neked is ad, csak annak segíteni, aki neked segít? Csak azt szeretni, aki téged szeret? Ez a maximum? Csak ennyit tudsz kihozni az életedből, a Krisztustól kapott hitből? De hiszen erre bármilyen dühödt hatalomvágyó is képes! Hogy mindezeket megtedd, ahhoz nem kell kereszténynek lenni.  
Krisztus ezt mondja igénkben: “*És ha csak testvéreiteket köszöntitek, mennyivel tesztek többet másoknál? Nem ugyanezt teszik a pogányok is? Ti azért legyetek tökéletesek, miként a ti mennyei Atyátok tökéletes.”*  
Halljuk meg és értsük meg, hogy Krisztus ránk bízott munkaprogramja igen egyszerű: Testvérek, legyetek tökéletesek a szeretetben, legyetek Isten hűséges képmásai a világban, hogy így valóban az Ő akarata legyen jelen az életedben és a világban általad is! Ámen